Bergen Engines-saken

**Bergen Engines-saken** er en norsk politisk sak fra 2021 knyttet til det planlagte salget av motorprodusenten Bergen Engines fra Rolls-Royce Holdings til selskapet TMH International, tilknyttet den russiske industrigruppen Transmashholding. Salgsplanene førte til politisk debatt og vurderinger av mulige sikkerhetskonsekvenser. Regjeringen stanset salget 26. mars 2021 med hjemmel i sikkerhetsloven.

## Bakgrunn
Bergen Engines er produsent og leverandør av mellomstore diesel- og gassmotorer samt generatorer til både sivil og militær sektor i Norge og flere allierte land. Selskapet har fabrikk på Hordvikneset i Bergen.

Motorer fra Bergen Engines er blant annet levert til fartøy i Kystvakten og etterretningsskipet «Marjata», samt til allierte land som USA og Nederland.

Selskapet var eid av Rolls-Royce, som i 2020 besluttet å selge virksomheten som del av en omstrukturering av konsernet.

## Forløp
### Varsel og vurderinger
Rolls-Royce varslet norske myndigheter 15. desember 2020 om at konsernet planla å selge det norskregistrerte selskapet Bergen Engines. Varselet ble sendt til Utenriksdepartementet, som dagen etter videresendte informasjonen til Justis- og beredskapsdepartementet og Nærings- og fiskeridepartementet, samt til Politiets sikkerhetstjeneste og Etterretningstjenesten.

I januar 2021 begynte flere departementer og sikkerhetstjenester å vurdere mulige sikkerhetsmessige konsekvenser av et salg. Etter et eksternt varsel til Nærings- og fiskeridepartementet 11. januar ble saken diskutert mellom departementsrådene i blant annet Justis- og beredskapsdepartementet, Nærings- og fiskeridepartementet og Forsvarsdepartementet. Samtidig fikk Politiets sikkerhetstjeneste og Etterretningstjenesten i oppdrag å utarbeide vurderinger av sikkerhetsrisiko knyttet til transaksjonen.

4. februar 2021 opplyste Rolls-Royce at det var inngått avtale om salg av Bergen Engines til TMH International, et sveitsiskregistrert selskap tilknyttet den russiske industrigruppen Transmashholding.

I februar og mars 2021 publiserte Bergens Tidende og E24 en serie artikler om det planlagte salget og omtalte blant annet eierstrukturen i selskapet og forbindelser til industrigruppen og russiske oligarker. Artiklene omtalte også planer om samarbeid mellom Transmashholding og Russlands største produsent av krigsskip om utvikling av skipsmotorer, samt at Transmashholding leverte dieselmotorer til fartøy i den russiske marinen.

I begynnelsen av mars 2021 uttalte forsvarsminister Frank Bakke-Jensen at salget ikke var vurdert etter sikkerhetsloven, ettersom Bergen Engines ikke var underlagt lovens bestemmelser om eierskapskontroll. Samtidig ble det fra politisk hold understreket at vurderingene ikke var endelige, og at det gjensto å ta stilling til om loven likevel kunne komme til anvendelse.

Etter at salgsavtalen ble kjent, ble vurderingene av transaksjonen intensivert, herunder etter bestemmelsene i sikkerhetsloven. 9. mars 2021 opplyste Nasjonal sikkerhetsmyndighet at Rolls-Royce var varslet om at norske myndigheter vurderte å stanse salget. Rolls-Royce opplyste samtidig at transaksjonen var satt på pause i påvente av myndighetenes undersøkelser.

Forsvarets logistikkorganisasjon og Forsvarsmateriell opplyste at de vurderte hvordan et eierskifte kunne påvirke eksisterende kontrakter og fremtidige leveranser.

### Stans av salget
Den 23. mars redegjorde justis- og beredskapsminister Monica Mæland for saken i Stortinget. 26. mars vedtok regjeringen i statsråd å stanse salget av Bergen Engines til TMH International. Vedtaket ble gjort gjennom en kongelig resolusjon med hjemmel i sikkerhetsloven § 2-5. Vedtaket innebar at overføring av aksjer, eiendeler, teknologi og informasjon i forbindelse med transaksjonen ikke kunne gjennomføres.

Teknologien Bergen Engines besitter og motorene selskapet produserer ble vurdert å kunne ha betydelig militærstrategisk verdi for Russland og dermed styrke landets militære kapasiteter i strid med norske og allierte sikkerhetsinteresser. Selv om produktene og teknologien ikke var omfattet av eksportkontrollregimet, hadde Russland hatt begrenset tilgang til slik motorteknologi etter sanksjonene i 2014. Myndighetene vurderte at et oppkjøp kunne gi russiske aktører tilgang til kompetanse og teknologi av militærstrategisk betydning og dermed bidra til å omgå eksportkontroll og andre restriktive tiltak. 

Et salg av Bergen Engines ville også omfatte tilhørende eiendom. Beliggenheten ved den nordlige innseilingen til Bergen, i nærheten av militære installasjoner som Haakonsvern orlogsstasjon ble også tillagt sikkerhetsmessig betydning. 

Kontroll- og konstitusjonskomiteen gjennomførte i april 2021 en åpen høring om regjeringens håndtering av saken. I sine merknader viste komiteen til at dette var første gang et salg ble stanset med hjemmel i sikkerhetsloven § 2-5, og støttet beslutningen. Komiteen pekte likevel på svakheter i rutiner, samordning og sikkerhetsforståelse i departementene.

### Nye eiere
Etter at salget til TMH International ble stanset, fortsatte Rolls-Royce arbeidet med å finne en ny eier til virksomheten. I desember 2021 ble det kjent at selskapet skulle selges til det britiske industrikonsernet Langley Holdings.

## Reaksjoner
Salgsplanene utløste reaksjoner fra flere partier på Stortinget. Representanter fra Senterpartiet, Arbeiderpartiet og Sosialistisk Venstreparti ba om at regjeringen redegjorde for saken i Stortinget.

Flere opposisjonspartier tok også til orde for at salget burde stanses. Representanter fra Senterpartiet, Rødt, Miljøpartiet De Grønne og Fremskrittspartiet uttalte at regjeringen burde gripe inn av hensyn til nasjonal sikkerhet.

Representanter fra Fremskrittspartiet og Rødt åpnet også for at saken kunne føre til mistillitsforslag mot forsvarsministeren dersom regjeringen ikke grep inn i salget.

Kristelig Folkeparti uttalte at partiet hadde tillit til at regjeringen foretok nødvendige vurderinger etter sikkerhetsloven.

## Referanser


## Eksterne lenker

* Kongelig resolusjon: Stans av salget av Bergen Engines AS